
Parlamentul  României

Camera  Deputaţilor
Comisia pentru sănătate  şi familie
              Nr. 28 / 254/ 10 octombrie 2012          
BIROULUI PERMANENT 

AL

CAMEREI DEPUTAŢILOR,
   Vă înaintăm raportul de înlocuire asupra propunerii legislative pentru modificarea şi completarea art.10 din Legea nr.458/2002 privind calitatea apei potabile (Plx 587/2011),  respinsă de Senat în şedinţa din 31 octombrie 2011, în calitate de primă Cameră sesizată  şi  retrimisă Comisiei pentru sănătate şi familie pentru reexaminare, în fond, cu adresa  nr.Pl.x 587 din 21 februarie 2012 , Camera Deputaţilor fiind Cameră decizională şi care înlocuieşte raportul nr.28/286/5 decembrie 2011.
În raport de obiectul şi conţinutul său, propunerea legislativă   face parte din categoria legilor ordinare. 

PREŞEDINTE,

Rodica Nassar                                            

Parlamentul  României

Camera  Deputaţilor
Comisia pentru sănătate  şi familie
        Nr. 28/254 /10 octombrie 2012
RAPORT  DE  ÎNLOCUIRE  

asupra propunerii legislative pentru modificarea şi 
completarea  art.10 din Legea nr.458/2002

 privind calitatea apei potabile (Plx 587/2011)
1. În conformitate cu prevederile art.70 din Regulamentul Camerei Deputaţilor, republicat, raportul nr.28/286/5 decembrie 2011 asupra  propunerii legislative pentru modificarea şi completarea art.10 din Legea nr.458/2002 privind calitatea apei potabile, a fost retrimis Comisiei pentru sănătate şi familie prin adresa nr.Plx 587 din 21 februarie 2012  în vederea reexaminării şi întocmirii unui nou raport. 
Senatul, în calitate de primă Cameră sesizată, a respins propunerea legislativă în şedinţa din 31 octombrie 2011.
La întocmirea raportului, comisia a avut în vedere:

· avizul Consiliului Legislativ nr.529/10.05.2011;

· avizul favorabil al Comisiei juridice, de disciplină şi imunităţi nr. Plx587 din 14 noiembrie 2011;

· avizul negativ al Comisiei pentru administraţie publică, amenajarea teritoriului şi echilibru ecologic nr.26/463 din 15 noiembrie 2011;
· punctul de vedere negativ al Ministerului Sănătăţii nr.50573/9.10.2012
 2. În raport de obiectul şi conţinutul său, propunerea legislativă   face parte din categoria legilor ordinare. 

Propunerea legislativă are ca obiect de reglementare modificarea şi completarea art.10 din Legea nr.458/2002 privind calitatea apei potabile, cu modificările şi completările ulterioare, în sensul ca apa potabilă îmbuteliată în sticle sau în alte recipiente să fie pusă în consum cu respectarea prevederilor privind ambalarea şi etichetarea produselor alimentare şi cu obligaţia înscrierii pe etichetă a conţinutului de nitraţi şi nitriţi, exprimat în mg/l.

3. În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei pentru sănătate şi familie au dezbătut propunerea legislativă, în şedinţa din 10 octombrie 2012. La şedinţa comisiei au participat 14 deputaţi din cei 16 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii.
Raportul înlocuitor al comisiei  a fost adoptat cu unanimitate de voturi .

4. În urma dezbaterilor, Comisia pentru sănătate şi familie propune Plenului Camerei Deputaţilor respingerea  propunerii legislative pentru modificarea şi completarea art.10 din Legea nr.458/2002 privind calitatea apei potabile din următoarele considerente:
· orice valoare de referinţă stabilită la nivel european trebuie notificată în prealabil Comisiei europene, sub incidenţa Directivei 98/34/CE de stabilire a unei proceduri pentru furnizarea de informaţii în domeniul standardelor şi reglementărilor tehnice

· prin introducerea unor prevederi mai restrictive faţă de cele armonizate la nivelul Uniunii Europene, măsurile pot constitui un obstacol în libera circulaţie a mărfurilor, o măsură cu efect echivalent restricţiilor cantitative asupra importurilor, contrară dispoziţiilor art.34 din Tratatul privind funcţionarea Uniunii Europene

PREŞEDINTE,

Rodica Nassar

Întocmit,

Gheorghe Marinescu – şef birou

Cristina Bologan – expert parlamentar

